Βρυξέλλες, 08.12.2004

COM(2004)783 τελικό

.

Πρόταση για

ΚΑΝΟΝΙΣΜΟ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 2287/2003 σχετικά με τις αλιευτικές δυνατότητες όσον αφορά την καραβίδα στη Βόρειο Θάλασσα

.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός (ΕΚ) αριθ. 2287/2003 του Συμβουλίου καθορίζει για το 2004, για ορισμένα αποθέματα ιχθύων και ομάδες αποθεμάτων ιχθύων, τις αλιευτικές δυνατότητες και τους συναφείς όρους στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων.

Οι αλιευτικές δυνατότητες της Κοινότητας όσον αφορά την καραβίδα στη ζώνη ΙΙα (ύδατα ΕΚ), Βόρειος Θάλασσα (ύδατα ΕΚ) για το 2004 καθορίζονται στο παράρτημα ΙΒ του κανονισμού (ΕΚ) αριθ. 2287/2003.

Σε υποσημείωση του εν λόγω παραρτήματος, προβλέπεται αναθεώρηση προς τα άνω του TAC στην περίπτωση που το Συμβούλιο αποφασίσει να θεσπίσει μέτρα διαχείρισης με στόχο τον έλεγχο των αλιευμάτων σε τύπους αλιείας στους οποίους αλιεύεται καραβίδα και γάδος.

Η Επιτροπή αποφάσισε τώρα τους πρόσθετους όρους που είναι αναγκαίοι για την ενίσχυση του ελέγχου του τύπου αυτού αλιείας, οι οποίοι είναι παρόμοιοι με εκείνους που εφαρμόζονται σε άλλους τύπους αλιείας που συνδέονται στενά με τον γάδο, δηλαδή τον μπακαλιάρο εγκλεφίνο.

Η παρούσα πρόταση έχει ως σκοπό την θέσπιση των αναγκαίων τροποποιήσεων στα παραρτήματα ΙΒ και IV του κανονισμού (ΕΚ) αριθ. 2287/2003.

Το Συμβούλιο καλείται να εγκρίνει την παρούσα πρόταση το συντομότερο δυνατό προκειμένου να δώσει τη δυνατότητα στους αλιείς να προγραμματίσουν τις δραστηριότητές τους για την παρούσα αλιευτική περίοδο.

Πρόταση για

ΚΑΝΟΝΙΣΜΟ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 2287/2003 σχετικά με τις αλιευτικές δυνατότητες όσον αφορά την καραβίδα στη Βόρειο Θάλασσα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής[1], και ιδίως το άρθρο 20 παράγραφος 1,

την πρόταση της Επιτροπής[2],

Εκτιμώντας τα εξής:

(1) Οι αλιευτικές δυνατότητες της Κοινότητας όσον αφορά την καραβίδα στη ζώνη ΙΙα (ύδατα ΕΚ), Βόρειος Θάλασσα (ύδατα ΕΚ) για το 2004 καθορίζονται στο παράρτημα ΙΒ του κανονισμού (ΕΚ) αριθ. 2287/2003 του Συμβουλίου, της 19ης Δεκεμβρίου 2003, περί καθορισμού, για το 2004, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε άλλα ύδατα που απαιτούνται περιορισμοί αλιευμάτων[3].

(2) Σε υποσημείωση του εν λόγω παραρτήματος, ορίζεται επίσης ότι τα συνολικά επιτρεπόμενα αλιεύματα (TAC) θα πρέπει να αναθεωρηθούν προς τα πάνω και να κατανεμηθούν σε κράτη μέλη στην περίπτωση που το Συμβούλιο αποφασίσει να θεσπίσει μέτρα διαχείρισης με στόχο τον έλεγχο των αλιευμάτων σε τύπους αλιείας, στο πλαίσιο των οποίων αλιεύεται καραβίδα και γάδος.

(3) Παρά το γεγονός ότι μια τέτοια αύξηση του TAC θα ήταν σύμφωνη με τις επιστημονικές συμβουλές, θα πρέπει να διατίθεται μόνο στα κράτη μέλη εκείνα τα οποία εφαρμόζουν ορισμένους όρους στα αλιευτικά τους σκάφη προκειμένου να ενισχύσουν τον έλεγχο του τύπου αυτού αλιείας. Θα πρέπει να προστεθούν ειδικοί όροι στο παράρτημα IV όσον αφορά την αλιεία καραβίδας στη Βόρειο Θάλασσα.

(4) Ως εκ τούτου, ο κανονισμός (ΕΚ) αριθ. 2287/2003 θα πρέπει υποστεί σχετική τροποποίηση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα παραρτήματα IB και IV του κανονισμού (ΕΚ) αριθ. 2287/2003 τροποποιούνται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Ο κανονισμός (ΕΚ) αριθ. 2287/2003 τροποποιείται ως εξής:

(1) Στο παράρτημα ΙΒ, η καταχώρηση σχετικά με το είδος καραβίδα στη ζώνη ΙΙα (ύδατα ΕΚ), Βόρειος Θάλασσα (ύδατα ΕΚ) αντικαθίσταται από τα εξής:

+++++ TABLE +++++

(2) Στο παράρτημα IV, προστίθεται το ακόλουθο σημείο 20:

’20. Ειδικοί όροι αλιείας όσον αφορά την καραβίδα στη Βόρειο Θάλασσα

(α) Τα σκάφη, στα οποία ένα κράτος μέλος έχει χορηγήσει ειδική άδεια αλιείας με στόχο την καραβίδα σύμφωνα με το άρθρο 7 του κανονισμού (ΕΚ) αριθ. 1627/94, πρέπει να τηρούν τους κάτωθι όρους:

(i) υποβολή ανακοίνωσης στις εθνικές αρχές σχετικά με τον τόπο και τον χρόνο κατά τον οποίο πρόκειται να πραγματοποιηθεί οποιαδήποτε εκφόρτωση καραβίδας τέσσερις τουλάχιστον ώρες πριν από την εν λόγω εκφόρτωση, εκτός από εκφορτώσεις οι οποίες πραγματοποιούνται κατά τις περιόδους που προσδιορίζονται από το κράτος μέλος·

(ii) πραγματοποίηση των εν λόγω εκφορτώσεων αποκλειστικά σε λιμένες οι οποίοι καθορίζονται από το κράτος μέλος σημαίας·

(iii) υποβολή του σχετικού φύλλου ή φύλλων ημερολογίου του σκάφους στις εθνικές αρχές πριν από την έναρξη της εκφόρτωσης των αλιευμάτων που διατηρούνται επί του σκάφους·

(iv) αποφυγή εκφόρτωσης καραβίδας, η οποία διατηρείται επί του σκάφους, μέχρις ότου δοθεί σχετική άδεια από τις αρμόδιες εθνικές αρχές·

(v) διατήρηση επί του σκάφους ποσότητας γάδου η οποία δεν υπερβαίνει το 5% του ζώντος βάρους των θαλάσσιων οργανισμών που διατηρούνται επί του σκάφους·

(vi) αποφυγή μεταφόρτωσης καραβίδας εν πλω·

(vii) αποφυγή μεταφοράς ή χρήσης τράτας με μέγεθος ματιών μικρότερο των 70 mm.

(β) Οι ειδικές άδειες αλιείας που αναφέρονται στο σημείο (α) εκδίδονται για περίοδο ισχύος η οποία δεν υπερβαίνει τους τρεις μήνες.

(γ) Δεν εκδίδεται ειδική άδεια αλιείας, η οποία να ισχύει κατά την περίοδο τοου τριμήνου που έπεται της ημερομηνίας λήξης της προηγούμενης ειδικής άδειας αλιείας που κατέχει το ίδιο σκάφος, στην περίπτωση που έχει συμβεί οποιοδήποτε από τα κάτωθι γεγονότα κατά την περίοδο ισχύος της άδειας:

(i) κατά τη διάρκεια επιθεώρησης, η εθνική υπηρεσία επιθεώρησης της αλιείας διαπιστώνει ότι το σκάφος διατηρεί επ’αυτού ποσότητα γάδου μεγαλύτερη από 5%, η οποία μετράται ως ποσοστό ζώντος βάρους όλων των αλιευμάτων που βρίσκονται επί του σκάφους·

(ii) το σκάφος δεν υποβάλλει αναφορά ΣΠΣ ή, στην περίπτωση αστοχίας του συστήματος ΣΠΣ, χειρόγραφη αναφορά στίγματος, ή υποβάλλει ψευδή αναφορά στίγματος·

(iii) κατά τη διάρκεια επιθεώρησης εκφόρτωσης, η εθνική υπηρεσία επιθεώρησης αλιείας διαπιστώνει ότι το σκάφος έχει εκφορτώσει ή διατηρούσε επ’αυτού ποσότητα καραβίδας μεγαλύτερη από 10% (βάρος ζωντανών αλιευμάτων) από την ποσότητα του εν λόγω είδους που δηλώνεται στο φύλλο ή στα φύλλα ημερολογίου του σκάφους που υποβάλλονται βάσει του σημείου (α)(iii)·

(iv) το σκάφος παρατηρείται από εθνική υπηρεσία επιθεώρησης αλιείας ότι μεταφορτώνει εν πλω σε άλλο σκάφος·

(v) το σκάφος παρατηρείται από εθνική υπηρεσία επιθεώρησης αλιείας ότι εκφορτώνει καραβίδα χωρίς να έχει λάβει τη σχετική άδεια που αναφέρεται στο σημείο (α) (iv)·

(vi) κατά τη διάρκεια επιθεώρησης, η εθνική υπηρεσία επιθεώρησης αλιείας διαπιστώνει ότι το σκάφος παραβιάζει τις διατάξεις του κανονισμού (ΕΚ) αριθ. 850/98 του Συμβουλίου·

(vii) το σκάφος παρατηρείται από εθνική υπηρεσία επιθεώρησης αλιείας ότι εκφορτώνει καραβίδα χωρίς να έχει προηγουμένως να υποβάλει το φύλλο ή φύλλα ημερολογίου του σκάφους που προσδιορίζονται στο σημείο (α) (iii).’

[1] ΕΕ L 358, 31.12.2002, σ. 59.

[2] ΕΕ C […], […], σ. […].

[3] ΕΕ L 344, 31.12.2003, σ. 1. Κανονισμός όπως τροποποιήθηκε την τελευταία φορά από τον κανονισμό (ΕΚ) αριθ. 1645/2004 της Επιτροπής (ΕΕ L 296, 21.9.2004, σ. 3).